
שלום וברכה

הנדון: דין וחשבון שנתי לפי סעיף 14 א' לחוק שירותי הדת היהודיים לשנת 2020

בהתאם להוראת סעיף 14א (יא) לחוק שירותי הדת היהודיים [נוסח משולב], התשל"א -1971 (להלן: "החוק"), לפיו: "השר יגיש דין וחשבון בכתב על הפיקוח והאכיפה של הוראות סעיף זה, תוך פירוט לגבי תאגידי הקבורה השונים: הדין וחשבון כאמור יוגש לוועדת הפנים ואיכות הסביבה של הכנסת, אחת לשנה ולא יאוחר מ-30 ביוני של השנה שלאחר השנה שלגביה הוגש הדין וחשבון". 

הריני מתכבד להניח בפני ועדת הפנים והגנת הסביבה של הכנסת דין וחשבון שנתי על הפעולות שנקט המשרד לשירותי-דת יהודיים (להלן: "המשרד") לפיקוח ולאכיפת הוראות סעיף זה.
 
1. [bookmark: RANGE!A1:T16]פיקוח ובקרה בנושא גביית תשלומים עבור חלקות קבר    
1.1 מהניסיון שנצבר במשרד עולה כי חלק נכבד מאוד מתלונות האזרחים כנגד תאגידי הקבורה נוגע לנושא רכישת חלקות קבר. ולפיכך, בהמשך למדיניות שננקטה גם בשנת 2020 הושם דגש מיוחד בבדיקת בקשות תאגידי הקבורה לחידוש רישיון קבורה על כך שתאגידי הקבורה אכן מקפידים שלא לחרוג מהתעריפים עבור רכישת חלקות קבר מחיים שנקבעו בסעיף 14א' לחוק (לרבות בדיקה כי ניתנו לרוכשים ההנחות שנקבעו בחוק), וכן שכספים שנגבו לאחר מיתה ממשפחות הנפטרים אכן נגבו כדין ובהתאם להנחיות המשרד. במקרים בהם נמצאה גביית תשלומים שלא כדין, הותנה חידוש רישיון הקבורה בהחזר מלא של יתרת הכסף לרוכשים והצגת אסמכתאות לכך לאגף הסדרה פיקוח ובקרה. 
1.2 בהקשר זה יצוין כי המשרד, בשיתוף אחראית פניות הציבור במשרד, טיפל בפניות רבות של תלונות אזרחים, במקרים בהם עלה חשש כי תאגידי הקבורה פעלו בניגוד לדין או בניגוד להנחיות המשרד – קיים המשרד בירור מול תאגידי הקבורה, במקרים בהם נמצא כי התלונה מוצדקת - חייב המשרד את תאגידי הקבורה להשיב לרוכשים את הסכומים שגבו מהם ביתר. 

2. פיקוח בנושא התנהלות כספית נכונה והקפדה על ניהול קרן נפרדת לפיתוח בתי עלמין 
2.1.  אגף הסדרה, פיקוח ובקרה העמיק את הביקורת בנושא ההתנהלות הכספית של תאגידי הקבורה, ובעיקר בכל הנוגע לניהולה של קרן נפרדת לפיתוח בתי עלמין (להלן: "קרן הפיתוח"). מטרת הבדיקה היא לוודא מחד, כי כל ההכנסות המתקבלות ממכירות חלקות קבר מופקדות בקרן הפיתוח. מאידך, נבדק שהשימוש בכספי קרן הפיתוח הינו אך ורק למטרות שעניינן פיתוח בתי עלמין, לרכישת קרקעות לצרכי קבורה ותחזוקת בתי עלמין סגורים לאורך ימים ושנים. 
2.2. במקרים בהם נמצא כי תאגידי הקבורה פעלו בניגוד להנחיות, ולא הפקידו כספים לקרן, או לחילופין – עשו שימוש בכספי הקרן שלא למטרות מותרות, הורה אגף פיקוח, הסדרה ובקרה לתאגידי הקבורה להשיב את הכספים לקרן הפיתוח, ווידא כי אכן הופקדו הכספים בקרן הפיתוח כנדרש. 

3. פיקוח כללי ורגולציה שוטפת על תאגידי קבורה לרבות ביצוע ביקורות עומק  
3.1. ביקורות עומק - אגף הסדרה, פיקוח ובקרה  במשרד פעל במסגרת השנה החולפת לקדם את ביצוען של ביקורות יסודיות ומעמיקות בחמישה עשר תאגידי קבורה שנבחרו (חברות לענייני קבורה ומועצות דתיות). הביקורות בוצעו ע"י משרדי רואי חשבון חיצוניים, ואלו העבירו לאגף דיווחים שוטפים בנוגע להתקדמות הביקורת וממצאי הביניים. ככל שממצאי הביקורת העלו כי קיים חשש להתנהלות לא תקינה של גוף הקבורה, פעל האגף מול תאגיד הקבורה ליישום המלצות הביקורת ולתיקון הממצאים. 
3.2. מינוי רו"ח חשב מלווה - במקרים בהם נמצאה התנהלות שאינה תקינה באופן מהותי העולה לכדי אי סדרים כספיים ומנהליים ו/או התנהלות כלכלית שאינה יעילה באופן המעלה חשש שיוביל את תאגיד הקבורה למצב של חדלות פירעון, עושה המשרד לעתים שימוש במינויו של רואה חשבון חשב מלווה, וזאת  כתנאי לחידוש רישיון הקבורה. באמצעות מינויו של החשב המלווה – ניתן לעקוב באופן הדוק על פעילות תאגיד הקבורה בכלל והתנהלותו הכספית בפרט, ובאופן זה לוודא כי תוקנו הליקויים בהתנהלות תאגיד הקבורה, וכי הוסדרה פעילותו והוא החל לפעול בהתאם להנחיות המשרד ועפ"י הוראות הדין. 
3.2.1. פיקוח ובקרה בנושא זכות במקרקעין כתנאי למתן רישיון קבורה.
3.2.2. בשנת 2020 הושם דגש מיוחד בבדיקת הזכות במקרקעין של תאגידי קבורה בבקשות לקבלת רישיון קבורה וזאת בהתאם לתנאים למתן רישיון קבורה שנקבעו בתקנות שירותי הדת היהודיים (חברות לענייני קבורה), תשכ"ז – 1966.



3.2.3. סעיף 4(א)(2) לתקנות אלו עוסק בתנאים למתן רישיון קבורה, כאשר אחד התנאים הינו הוכחת זכות במקרקעין המיועדים על פי תכנית לקבורה לצורך ביצוע קבורה כתנאי למתן הרישיון, לעניין זה  – "זכות במקרקעין" זכות בעלות או חכירה לדורות לרבות זכות לקבלת זכות כאמור: "חברה לענייני קבורה – למעט רשות מקומית ומועצה דתית". 
3.2.4. מדובר למעשה באחת הדרכים שבעזרתן בחר המחוקק לוודא כי התשלומים הנגבים מרכישת חלקת קבר מחיים משמשים למטרתם ומגיעים ליעדם, קרי, תחזוקה ופיתוח של בתי העלמין במטרה לשמור על כבוד הנפטרים.
3.2.5. את חשיבות בדיקת הזכויות במקרקעין ניתן לראות אפוא מהתייחסותו של כבוד השופט נ' סולברג בבג"צ 3676/10 כתר כדרך המלכים בע"מ נגד השר לשירותי דת, בו נקבע כי: "יש לוודא שבעל רישיון הקבורה אשר מקבל את התשלומים, יהיה גם זה שיתחזק את בית העלמין לאורך זמן. על מנת למלא תכלית זו, מתנה המשיב את קבלת רישיון הקבורה בזיקה לקרקע. בדרך זו, בית העלמין לא יהיה "יתום", יהיו לו "אימא ואבא" בעלי זיקה לקרקע, הם יתחזקו אותו במהלך השנים, ותהיה להם גישה לתשלומים המיועדים לתחזוקה". עוד מוסיף כבוד השופט, "מתן רישיון קבורה "צף"... המאפשר לגבות תשלומים ולקבור נפטרים בבתי עלמין שונים ברחבי הארץ ללא זיקה לקרקע, וממילא ללא מחויבות לתחזק את הקברים ולפתח את בית העלמין בכללותו, פוגע באינטרס הציבורי שבשימור ופיתוח בתי העלמין. ביתר שאת כך, כאשר אותו גוף גובה תשלומים המיועדים לפיתוח בית העלמין, אך לא משתמש בהם בפועל למטרה זו".

4. אמצעי האכיפה והפיקוח הנמצאים בידי המשרד 
4.1. רישיון קבורה - האמצעי העיקרי הנמצא כיום בידי המשרד לצורך פיקוח ואכיפה על תאגידי הקבורה הוא רישיון הקבורה. 
4.1.1. תקנה 2 לתקנות שירותי הדת היהודיים (חברות לענייני קבורה), תשכ"ז-1966 קובעת כי כל חברה לענייני קבורה, חייבת ברישיון, שתוקפו קצוב לשנתיים מיום נתינתו, מאת השר לשירותי דת. השר לשירותי דת רשאי ליתן רישיון ו/או לחדשו לתקופה נוספת, ומאידך לשלול את הרישיון או להתלות את תוקפו בתנאים מסוימים.
4.1.2. אחת ההשלכות של שלילת תוקף רישיון הקבורה היא שתאגיד הקבורה לא יהיה זכאי לדמי הקבורה מאת המוסד לביטוח לאומי. לעניין זה ראוי לציין כי סעיף  266 לחוק הביטוח הלאומי (נוסח משולב) התשנ"ח- 1995 קובע:



"הובא לקבורה בישראל אדם שנפטר בישראל או תושב ישראל שנפטר בחוץ לארץ, ישלם המוסד לחברה קדישא, לרשות מקומית, למוסד ציבורי אחר או לכל אדם המורשה כדין לעסוק בקבורת נפטרים, שטיפלו בקבורת המת, דמי קבורה בסכומים ולפי תנאים ומבחנים שקבע השר בהתייעצות עם השר לענייני דתות ".
4.1.3. בשנת 2020 הונפקו 496 רישיונות קבורה לתאגידי קבורה שעמדו בתנאי הרישיון ובכלל זה קיומו של הסכם עם המוסד לביטוח לאומי, מסמכים המעידים על זיקה לקרקע בית העלמין, העברת מסמכי התאגדות, אישור ניהול תקין (לעמותות), הגשת דו"חות כספיים וכיוצא בזה.
4.1.4. בשנה האחרונה המשיכו מגישי הבקשות לרישיון קבורה בהגשת בקשה מקוונת לרישיון קבורה באמצעות מערכת "שירת הים". 

5. הסברה ופרסום של זכויות הציבור ומכלול המידע בתחום הקבורה 
המשרד רואה חשיבות רבה בהפצת המידע ובהסברה  כחלק חשוב ובלתי נפרד מפעילותו. לכן דואג המשרד להעביר לציבור את כל המידע אודות הזכויות המגיעות לו בתחום הקבורה. המשרד פועל במספר דרכים להנגשה של המידע :   
5.1. למשרד אתר אינטרנט הכולל בתוכו מידע נרחב ועדכני בנוסח החוקים, התקנות, נהלי קבורה, הנחיות המשרד בחוזרי מנכ"ל, זכויות המגיעות למשפחת הנפטר, פרטי תאגידי  הקבורה, תעריפים לרכישת חלקות קבר בחיים, מידע הלכתי ועוד.  
5.2. הופצו חוברות מידע למשפחות נפטרים - המשרד הוציא מהדורה מעודכנת אשר הופצה בין היתר בבתי חולים בשיתוף עם משרד הבריאות. החוברת מוגשת למשפ' הנפטר מיד לאחר הודעת הרופא על הפטירה. החוברת כוללת מידע רב, ובין היתר:  סדר הפעולות לביצוע לצורך קבורה, זכויות המשפחות, פרטי חברות הקבורה, מידע הלכתי, מנהגי אבלות ועוד. 
5.3. פורסם באתר המשרד מאגר המאגד את כל תאגידי הקבורה המחזיקים ברישיון קבורה במדינת ישראל בצירוף בתי העלמין שבאחריות תאגידי הקבורה השונים.  

6. טיפול בפניות הציבור
6.1. מתוקף תפקידו כגורם השלטוני שמסדיר את פעילותם של תאגידי הקבורה השונים, משמש המשרד כתובת לתלונות ופניות הציבור בנוגע להתנהלות תאגידים אלו, תלונות אלו מגיעות מהציבור בדרכים שונות וכל פנייה או תלונה זוכה למענה או טיפול המתבקש מנסיבות העניין. 



6.1.1. המשרד מטפל בתלונות של אזרחים בנושא ומקיים בירורים ושימועים למנהלי תאגידי הקבורה בהתאם לצורך. 
6.1.2. מתן מענה באמצעות תמיכה פרונטאלית ומענה טלפוני מקצועי - לציבור הרחב, למועצות דתיות ולתאגידי הקבורה.
6.1.3. עובדי אגף הקבורה, האחראית על פניות הציבור, הלשכה המשפטית, ומחלקת פיקוח ובקרה, נותנים מענה שוטף לפניות רבות של הציבור הרחב וכן לתאגידי הקבורה בכל הנושאים בתחום הקבורה. 

עיקרי ממצאים מביקורות עומק בגופי קבורה

חברה קדישא נס ציונה:
1. לחברה אין רישיון קבורה קבוע (זיקה לקרקע).
2. בקשת הרישיון הוגשה לאחר המועד.
3. חלק מקרקעות בית העלמין אינן רשומות על שמה של החברה קדישא.
4. העמותה אינה מוכרת אחוזת קבר בחיים בחלקות שדה אלא אם כן מדובר בבן זוג של נפטר הקבור בבית העלמין ובקבר שלצד הנפטר.
5. העמותה אינה שומרת קברים לצד נפטרים במידה ומשפחתו של הנפטר אינה מגלה עניין לרכוש את החלקה כבר ביום הפטירה.
6. מפות בית העלמין הנמצאות במשרדי המבוקר ובבית העלמין, אינן כוללות סימון של החלקות החריגות.
7. לעמותה אין ועדת השקעות לניהול קרן הפיתוח.
8. בבדיקה של הדוחות הכספיים נמצא כי סעיף הקרן לפיתוח אינו תואם לכרטסות המפרטות את התנועה בקרן.
9. גיבוי רישומיה העמותה מתבצע באמצעות דיסק קשיח השמור בכספת במשרדי העמותה. על כן, אפקטיביות גיבוי המידע הממוחשב בעמותה לוקה בחסר.
10. לעמותה אין נהלים בנושא התנהלות מול גופים ממשלתיים ובנושא שקיפות מידע לציבור.

חברה קדישא שעריים רחובות:
1. לעמותה אין כלל נהלים המסדירים את אופן פעולתה, לרבות בנושאי מערך הקבורה.
2. רואה החשבון של העמותה מסייע לעמותה בניהול השוטף על אף שאינו חותם על מסמכי החברה, למעט דוח רואה החשבון המבקר. בין היתר רואה החשבון אף מעביר לביטוח לאומי את דיווחי הקבורה עבור העמותה.
3. מבדיקות שערכנו על מערכת ה"כרמל" מצאנו שמסמכים רלבנטיים הקשורים לנקברים או לרוכשים מחיים אינם מתויקים ב"כרמל" אלא ממצאים רק בביתו של היו"ר המשמש גם כמשרדי העמותה.
4. העמותה גובה מקרובי הנפטר סך 600 ש"ח בגין "יסוד מצבה". בהתאם לחוזר מנכ"ל סט/1 סעיף 777 ג' יש לגבות סכום זה מקבלני המצבה ולא מקרובי הנפטר.
5. התקבלו מהעמותה העתקי רישיונות לתקופת הבדיקה. בגין חלק מהתקופה התקבלו העתקי רישיונות שלא יכולנו לזהותם כרישיון קבורה וכן לא ברור מההעתקים בגין אלו שנים ניתן הרישיון.
6. מסקירת מכתב עו"ד של העמותה למחלקת הנכסים בעיריית רחובות מיום 18.1.2018 עולה: החברה קדישא מחזיקה ומשתמשת לקבורה בחמש חלקות בגוש 3658 חלקות 85, 86, 133, 136 ו-151. רק בגין חלקה 136 קיים לחברה קדישא הסכם חכירה לייעוד קבורה מול רמ"י, והחכירה רשומה בלשכת רישום המקרקעין. לטענת העמותה, החלקות האחרות נרכשו על ידה מאת החוכרים לפני עשרות שנים, אך זכויותיה בקרקע לא הוסדרו מול רמ"י ולא בלשכת רישום המקרקעין. לטענת העמותה, עמדת רמ"י היא שיש להסדיר את רישום שאר החלקות באמצעות הפקעת הקרקע על ידי העירייה והקצאתן מחדש לחברה קדישא.
7. מסקירת הדוחות הכספיים והמילוליים לשנת 2016 עולה, כי העמותה רכשה קרקע שבשלב זה אינה מוקצית לקבורה (גוש: 3658, חלקה: 152, תת חלקה: 10) בסכום של כ-1,800 אלפי ש"ח מתוך העודפים הגבוהים בקרן הפיתוח. קרקע זו הועמדה למכירה והעמותה החליטה לרכשה ולטפל בהסבת היעוד לקבורה או לחלופין לבצע החלפת קרקע בקרקע אחרת. עוד מסקירת הדוחות עולה, כי עלתה הצעה לקבל קרקע אחרת המיועדת לקבורה בסדר גודל זהה במקום הקרקע שנרכשה. עד למועד הביקורת, טרם נחתם ההסכם להחלפת הקרקעות.
8. לחברה מפה פיזית אחת בלבד הנמצאת במשרד העמותה. לאחר קבלת המסמכים המאשרים לקבור את המת ו/או בעת רכישה מחיים היו"ר מסמן במפה את הקבר וכן מבקש מסגנו לעדכן את השינוי במערכת "כרמל". נציין שלעמותה אין משרד בבית הקברות. משיחה עם בעלי תפקידים, עולה שהחל מחודש אוגוסט 2018 הופסק הרישום במפה הפיזית והרישום נעשה במערכת כרמל בלבד.
9. בבית העלמין אין חדר קירור. בשיחה עם היו"ר נמסר לנו שהחברה מבצעת קבורה בלבד. במקרה ונדרש קירור על משפחת הנפטר לדאוג לקירור הגופה.
10. בדיקתנו העלתה כי בחלק מהקברים שנרכשו מחיים ושנבדקו על ידינו לא מופיע הרישום "שמור" בחלקת הקבר בבית העלמין.
11. על מנת לעבור לחלקות שטרם פותחו, על החברה להפוך את שורות 33 ו-34 בחלקה 51 לשביל ולהוריד אותם ממלאי הקברים. נציין שבשורות אילו טרם נקברו נפטרים.
12. מצאנו אי התאמה בין דיווחי העמותה לביטוח לאומי למערכת כרמל. קרי, חלק מהנפטרים אינם מסומנים במפת בית העלמין. עובדה זו עלולה לגרום לדיווח בחסר/ביתר למוסד לביטוח לאומי ולמצוקה כלכלית של העמותה. בשיחה עם בעלי תפקידים עלה שלא נערכת בקרה תקופתית להשוואה בין המפה הפיזית למפה הממוחשבת.
13. אותרו מקרים בהם נגבו סכומים בגין "רכישה מחיים" בסכום העולה על התעריף הקבוע בחוק (פרטים ראה בסעיף ד' 7).
14. אין התאמה בין מספר הנפטרים בשנים 2016-2017 ובתקופה 1-6/2018 כפי שמופי בדוח הקבורה שהופק ממערכת "כרמל" לנתוני ביטוח לאומי. משיחה עם בעלי תפקידים עולה שהפער בין המערכות נובע מכך שמספר גופות עוברים לא נרשמו במערכת ה"כרמל".
15. מבדיקת כלל הדוחות שנשלחו לביטוח הלאומי לתקופה הנבדקת עולה, כי בגין 5 נפטרים לא התקבלה תמורה מביטוח לאומי.  נמסר לנו כי: בגין 2 נפטרים הטפסים נשלחו לגביה חוזרת בתקופה מאוחרת יותר. 3 נפטרים הם תושבי חו"ל ובגינם ביטוח לאומי לא משלם. מבדיקת הכרטסת לתקופה עלה שבגין 2 מהם התקבל תקבול מבני המשפחה ואילו בגין נפטר אחד לא מצאנו שהתקבל תקבול כלשהו בגין הקבורה. כמו כן, מבחינת התקבולים שהתקבלו עבור נפטרים תושבי חו"ל, מצאנו, כי  לעמותה אין תעריף אחיד לקבורת נפטרים תושבי חו"ל.
16. משיחה עם בעלי תפקידים עלה שלא נערך לבית העלמין סקר הנגשה על ידי מורשה נגישות מבנים, תשתיות וסביבה. מסיורנו בבית העלמין עולה, כי לא קיימים שירותי נכים.
17. מסקירת כרטסת 210003 – חשבון הבנק של קרן הפיתוח, מצאנו מספר הוצאות שוטפות ששולמו מחשבון זה. מבדיקתנו עולה שבשנים 2017 - 2016 הסכום הכולל של תשלומים אלו עומד על כ-8,500 ש"ח.
18. ההמחאות היו חתומות מראש על ידי מורשה חתימה אחד ונחתמו לאחר מכן בידי מורשה חתימה נוסף. קרי, מורשה חתימה אחד לא מבצע בקרה אחר ביצוע התשלומים.
19. משיחות עם בעלי תפקידים עולה כי קיימים מספר ליקויים בהליך הרכש המתבצע בעמותה. מממצאי בדיקת 11 תשלומים לספקים שנבחרו על ידינו באופן אקראי עולה, כי קיימים ליקויים באישור החשבוניות לתשלום. מבדיקת 2 כרטסות הנהח"ש מצאנו שהיקף התשלומים לספק "שמואל אברהם הכל לגינה" עומד על 124 אש"ח לתקופה. סכומים אילו מהווים כ-58% מכלל התשלומים בכרטיסים אילו. כאמור, בגוף הדוח לא נערך הליך תחרותי להתקשרות איתו.
20. בתקופה המבוקרת העמותה לא הגישה למשרד לשירותי דת דיווחים על קרן הפיתוח, בניגוד לאמור בחוק. משיחות עם בעלי תפקידים עלה שלא ידועה להם חובת דיווח זו.

חברה קדישא התאחדות העדה הכורדית ירושלים:
1. לעמותה אין כלל נהלים המסדירים את אופן פעולתה, לרבות בנושאי מערך הקבורה. עובדה זו עלולה להביא לאובדן ידע ארגוני, לחוסר אחידות בביצוע המשימות, קבלת החלטות לביצוע בידי מי שלא הוסמך לכך ועוד.
2. הרכב זכויות החתימה בעמותה אינו תואם את התקנון. בטופס הבקשה האחרונה לחידוש רישיון קבורה, יו"ר העמותה לא צוין כמורשה חתימה, על אף שלפי אישור עו"ד על הרכב זכויות חתימה שהוצג בפנינו, יו"ר העמותה הינו מורשה חתימה בעמותה. בתאריך 7.3.2018 נחתם הסכם עם משפחת שרבט בנוגע לפיתוח חלקות קבר עבורם. ההסכם נחתם על ידי יו"ר העמותה בלבד ללא חתימת מורשי חתימה נוספים.
3. הבקשה האחרונה לחידוש רישיון קבורה הוגשה למשרד לשירותי דת בתאריך 22.2.2018, לאחר תאריך פקיעת התוקף של הרישיון הקודם הינו (31.12.2017).
4. מבדיקה מדגמית שערכנו בין נתוני קבורה בפועל ורכישות קבר בחיים לבין המתועד במפות, נמצאו מקרים של רכישת חלקות קבר בחיים ושל נפטרים שלא צוין לגביהם במפה שם הנפטר או הרוכש. 
5. כמו כן, מבדיקה מדגמית שערכנו בין המתועד במפות הממוחשבות לבין המתועד בשטח בית הקברות בפועל נמצאו אי התאמות בין הרישומים במפות למתועד בשטח בית העלמין וכן מקרים של רכישות קבר בחיים שלא קיים לגביהם שילוט בחלקת הקבר. ראה פירוט בגוף הדוח.
6. הדוחות הכספיים לשנת 2017 ולשנת 2016 נחתמו ביום 18.6.2018 וביום 7.9.2017, בהתאמה, זאת לאחר המועד הנדרש להגשת הדוחות הכספיים למשרד לשירותי דת (31.05).
7. ביקשנו לקבל אישור עו"ד על הבעלות של העמותה בחלקות. אולם טרם התקבל.
8. אין בבעלות העמותה בית הלוויות. נמסר מיו"ר העמותה כי העמותה משתמשת בבית ההלוויות "שמגר" בבעלות העירייה ומשלמת עבור השימוש לעירייה בהתאם למספר ההלוויות. לא קיים הסכם בין העמותה לבית ההלוויות "שמגר".
9. אין התאמה בין מספר הנפטרים בשנים 2016-2017 כפי שמופיע ביומן קבורות שהופק ממערכת "עד 120", לבין מספר הנפטרים בהתאם לנתוני ביטוח לאומי ולבין מספר הנפטרים שצוין בדוח הכספי המבוקר.
10. בהתאם למחירון שהוצג בפנינו, העמותה גובה עבור מכירת חלקת קבר לבני זוג תושבי ירושלים בקבורת מכפלה סך של 23,080 ש"ח, מחיר הגבוה בכ-365 ש"ח מהתעריף שנקבע בחוק.  במהלך שנת 2018 נחתם הסכם בין העמותה לבין מספר רוכשים בני משפחה אחת לפיתוח חלקה (בתוך חלקה קיימת) המיועדת ל-8 מקומות קבורה תמורת 700 אלפי ש"ח. יש לבחון משפטית האם ניתן לדרוש מרוכש חלקת קבר מחיים בנוסף לעלות הרכישה גם את עלות פיתוח החלקה.
11. נמצאו מספר מקרים של מתן אחוזת קבר בחיים ללא תשלום, בניגוד לאמור בסעיף 14א1 לחוק שירותי הדת היהודיים (נוס משולב), תשל"א- 1971 הקובע כי שיעור המרבי לא יעלה על 30%. בנוסף, לא קיימים מסמכים המעידים על דיון ואישור מתן אחוזות הקבר ללא תשלום. לא קיים נוהל בנושא מתן הנחות ולא קיימת מדיניות ברורה בנושא מתן הנחות, לרבות הקריטריונים לקבלת ההנחות וגובה ההנחות. מדגימת רכישות אחוזות קבר בחיים עולה כי יו"ר העמותה לבדו מאשר כיום את ההנחות על גבי טופס "בקשה לשמירת אחוזת קבר בחיים" (בעבר יו"ר העמותה הקודם חתום על גבי הטופס יחד עם 2 חברי הנהלה נוספים) אולם בטופס לא קיים תיעוד לבקשת הנחה על ידי הרוכשים ולסיבות בשלהן ניתנה ההנחה.
12. מסקירת רשימת נפטרים ויומן רכישות חלקות קבר בחיים, נמצאו 2 מקרים של קבורת נפטר בשנת 2016 בסמוך לנפטר אחר לפני שעברו 90 יום ממועד הקבורה, בניגוד לאמור בחוק. נמסר ממזכירת העמותה לגבי אחד המקרים כי הנפטר הראשון רכש את חלקת הקבר לפני שנים רבות ולפיכך לא שמרו את חלקת הקבר הסמוכה. לגבי המקרה השני נמסר כי מדובר בקבר מכפלה ובעלה של הנפטרת רכש את הקבר הסמוך.
13. לא מונה ממונה על תלונות הציבור. בפועל מזכירת העמותה מקבלת את התלונות ומטפלת בהן.
14. מסקירת פנקסי המחאות של העמותה נמצא כי ההמחאות אינן מסומנות "למוטב בלבד", בניגוד להנחיות רשם העמותות.
15. בהתאם לדוחות הכספיים המבוקרים של העמותה לשנים 2016-2017, העמותה העבירה בשנים הנ"ל תמיכות לנזקקים בהיקף כספי של כ-92 אלפי ש"ח ו-62 אלפי ש"ח בהתאמה. נמסר כי לא הועברה בקשה למשרד לשירותי דת למתן התמיכות, זאת בניגוד לאמור בסעיף 777(ז') לחוזר מנכ"ל סט/1.
16. מסקירת  הדוח הכספי של העמותה עולה, כי סך הנכסים נטו המוגבלים לקרנות הפיתוח (כ-3.6 מיליון ש"ח ליום 31.12.2017 וכ-2.7 מיליון ש"ח ליום 31.12.2016) לא תואמים לנכסים המוגבלים בביאור 13 ב. (כ-3.8 מיליון ש"ח ליום 31.12.2017 וכ-3.2 מיליון ש"ח ליום 31.12.2016).
17. בסקירת דפי בנק של חשבון הפיתוח נמצאו העברות כספים מחשבון הפיתוח לחשבון העו"ש השוטף של העמותה.
18. בתקופה המבוקרת לא פעלה בעמותה ועדת השקעות על אף שלעמותה פיקדונות ובטוחות בהיקף מהותי. לאור האמור קיים חשש כי העמותה לא הפיקה מהרכוש את מירב היתרונות שניתן להפיק ממנו. נציין כי בהתאם לדוחות הכספיים המבוקרים, בשנת 2017 לעמותה רווח מניירות ערך בהיקף של 1,060 אלפי ש"ח, לעומת רווח של 168 אלפי ש"ח בשנת 2016.
19. בתקופה המבוקרת העמותה לא הגישה למשרד לשירותי דת דיווחים על קרן הפיתוח, בניגוד לאמור בחוק.

חברה קדישא חיפה:
1. חב"ק לא העבירה דין וחשבון לשר כנדרש בחוק עד ליום 31 במרס.
2. שכרו של מנכ"ל החברה חורג מהתקרה שנקבעה בסעיף 7(ד) לתנאי הרישיון ב-  170% . הביקורת מציינת כי מלבד זאת, המנכ"ל משתכר מעמותת 'דרכי שלום חיפה' (עמותה קשורה) סך של כ- 90 אלפי ₪ בשנה.
3. נמסר לביקורת כי החלקות החדשות שנבנו ע"י החברה קדישא (בבית העלמין תל רגב) נגישות במלואן בהתאם ל'תקנות שוויון זכויות לאנשים עם מוגבלות (התאמות נגישות לשירות), תשע"ג-2013'. יתר בתי העלמין שקיימים זמן רב אינם מונגשים במלואם. מהחברה לא התקבלו אסמכתאות להנגשת החלקות החדשות.
4. לא קיימים קריטריונים מפורטים למתן הנחות לרכישת אחוזת קבר מעבר להנחות הקבועות בחוק כמו: הנחה לבן זוג וכדומה. לביקורת לא הומצאו אסמכתאות שהתקבלו לצורך קבלת ההנחה ולא ברור על סמך מה ההנחה ניתנה.
5. בבחינת הזיקה למקרקעין נמצא כי לחברה קדישא אין זיקה לקרקע עבור חלק מחלקות הקבורה בבתי העלמין בהם מבצעת קבורה. בעקבות כך, לחברה ישנו רישיון קבורה זמני אשר מתחדש לפרקי זמן קצרים בלבד.
6. בשנת 2017 חילקה העמותה כספי תמיכות בסך כולל של  1,807 אש"ח. החברה חרגה מסך כספי התמיכות שיכלה לחלק בהתאם לתנאי הרישיון, שיעור החריגה הינו 14% לפחות. לעמותה 6 עמותות קשורות (נושאי משרה משותפים - ראה פירוט העמותות בפרק 8 לדוח) העוסקות במתן צדקה. בשנת 2017 העבירה החברה לעמותות הקשורות סך כולל של 225,000 ₪. לביקורת לא נמסרו קריטריונים לפיהם מועברים כספי התמיכה, ככל שאכן קיימים.
7. הביקורת מציינת כי לחב"ק עמותה קשורה (דרכי שלום) וכעמותת בת יש להציג דוחות כספיים מאוחדים.
8. בבתי העלמין לא קיים שילוט בדבר איסור מתן תשלום ומתנות לעובדי חב"ק מהמשפחות.
9. בניגוד לסעיף 14א7 לחוק שירותי הדת החברה מנהלת חשבון קרן פיתוח ללא הפרדה בין תקבולי כספים שהתקבלו בעבור מכירת חלקות קבר בחיים לבין כספים שהתקבלו למטרות פיתוח קבורה רוויה.
10. בשנים 2016-2017 ובמחצית הראשונה לשנת 2018 היקף הוצאות הפיתוח בבתי העלמין היה בסך כולל של כ- 24 מיליוני ₪. לא נערכו מכרזים לביצוע העבודות וזאת בניגוד לחוק חובת המכרזים.
11. בהתאם ליתרת תיקי השקעות ליום 31/12/17 נמצא כי החברה משקיעה באפיקים שאינם סולידיים.  
12. הדוחות הכספיים כוללים סעיף 'עתודה לרוכשי אחוזת קבר בחיים' בסכום של 34,927 אלפי ₪ (שנה קודמת – 38,426 אלפי ₪). הביקורת מציינת כי הכללת סעיף זה במאזן הינה בניגוד ל'הנחיות לפורמט אחיד של הדוחות הכספיים לחברות קדישא' שפורסמו על ידי המשרד לשירותי דת.
13. ועדת ההשקעות מתכנסת פעמיים בשנה בלבד וזאת למרות שהיקף ההשקעות בחברה הינו בסכום מהותי. פרוטוקולי ועדת ההשקעות אינם מכילים את החלטות הועדה  שהתקבלו ולא נערך דיון אודות רווחים או הפסדים שהיו לחברה בתקופה.
14. במשרדי החברה ישנם 3 פקידי רישום אצלם ניתן לרכוש אחוזת קבר בחיים. פקידי הרישום אחראים על קבלת התשלום וכן על הרישום בתוכנת בית העלמין. הביקורת ממליצה לשנות את הרשאות הגישה ולהפריד בין הגורם האחראי על הגביה לבין הגורם המבצע את הרישום על מנת למנוע מעילה בכספי העמותה.
15. בביקורת נמצא כי בנו של חבר הוועד מועסק בחברה כמפקח בית עלמין החל מחודש 4/2014. לבקשת הביקורת לקבל את אישור הגוף המבקר התקבל מסמך מתאריך 24/1/19. הביקורת מציינת כי למרות שהמינוי עומד בהנחיות רשם העמותות מבחינת היקף העסקת קרובי משפחה אישור הגוף המבקר לא התקבל טרם המינוי אלא לאחר דרישת הביקורת.

חברה קדישא הראשית והכללית אשכנזים (הפרושים):
1. נמצא כי לעמותה אין זיקה לקרקע אולם קיים הסכם מול מועצת בתי העלמין בירושלים המאשרת שימוש בקרקעות בית העלמין שלא לתקופה הנדרשת בתקנות (25 שנה ויותר) דבר הגורם לכך שלא ניתן לקבל רישיון קבורה קבוע.
2. לא קיימות מפות בבתי העלמין כלל. במפה המצויה במשרדי העמותה מצוין "שמור" ללא התייחסות לשם רוכש החלקה.
3. העמותה לא מחזיקה חשבון בנק נפרד לניהול קרן הפיתוח. כספים אשר מתקבלים בין אם מביטוח לאומי ובין אם ממקורות נוספים נכנסים לחשבון השוטף של העמותה.

חברה קדישא קהילת ירושלים:
1. יתרת הגרעון המצטבר בנכסים נטו ששימשו לפעילות בהתאם לדוחות הכספיים לשנת 2018 עומדת על כ- 35 מיליון ₪. בהתייחס לממצא 3.3 (עמוד 11 להלן) הגרעון המצטבר האמור להופיע בדוחות הכספיים לסוף שנת 2018 גבוה משמעותית ומגיע לכ- 54 מיליון ₪.
2. החברה לא מנהלת את כספי פיתוח בתי העלמין במשק כספי נפרד ובחשבון בנק נפרד,  זאת בניגוד לאמור בהוראות סעיף 7 ו' לחוזר מנכ"ל מאוקטובר 2009 פרק 778. ההתאמה המוצגת בדוחות הכספיים בין יתרת הנכסים של קרן הפיתוח ליתרת ההתחייבויות הינה מלאכותית שכן מסקירת הנתונים עולה כי חלק מהנכסים המוצגים כנכסים השייכים לקרן הפיתוח הינם הנכסים השוטפים של הח"ק. בנוסף מרבית יתרת הספקים וזכאים אחרים המוצגת בהתאמה של קרן הפיתוח  מוצגת כמספר P.N..
3. לא התקבלו אסמכתאות המעידות על זיקת הח"ק לרוב הקרקעות בבתי העלמין שבניהולה ולעניין ייעוד קרקעות אלו לקבורה.
4. אין התאמה בין יתרות המלאי המופיעות בדוחות הכספיים לבין יתרות המלאי המנוהלות בתוכנת פריוריטי.
5. קרן הפיתוח של החברה קדישא אינה מוצגת נכון שכן מתבצעות מכירות דרך תאגיד בחו"ל, לגביהן נרשם רק חלק קטן מהתמורה (כ- 20%) כהכנסה בקרן הפיתוח בעוד מרבית התמורה נרשמת כתרומה - הכנסה בתקציב הרגיל. כתוצאה מכך מוצגת קרן הפיתוח בחוסר הכנסות מצטבר, החל משנת 2015, בסך של כ- 5,162,976 $  (לפי שער $ ממוצע לשנים הרלוונטיות מדובר על סך של כ- 18,900 אלפי ₪). כתוצאה מרישום שגוי זה מוצג הגרעון המצטבר בנכסים נטו לסוף שנת 2018 בסכום הנמוך בסך כ- 18,900 אלפי ₪ מהיתרה הנכונה.
6. ח"ק "קהלת ירושלים" מכרה 400 חלקות קבר לעמותת "מנוחת עולמים" ללא שיוך של רוכש לקבר,  זאת בניגוד להנחיה מפורשת בחוק שירותי הדת היהודיים. כמו כן, ההסכם עם עמותת "מנוחת עולמים" קובע כי העמותה תהיה רשאית להחליף שמות של רוכשים וכן את מיקומי הקברים בתוך קבוצת הקברים על פי שיקול דעתה המוחלט. מצב עניינים זה מאפשר לעמותה, לכאורה, לסחור בקברים, פעילות אסורה במפורש על פי החוק.
7. נדגמו 2 מקרים של מכירת קבר בהם ניתנה הנחה אל מול מחיר המחירון של הח"ק, בלא שקיים אישור בכתב על כך מטעם ההנהלה.
8. הסכמי עבודה - במשרדי הח"ק לא נמצאו הסכמי עבודה חתומים עם כל עובד כפי כמתחייב מחוק הודעה לעובד (תנאי עבודה), התשס"ב - 2002 סעיף 1.
9. דוחות נוכחות - נמצא כי הח"ק לא מנהלת פנקס שעות עבודה לכל עובד. אי ניהול דוח נוכחות לעובדים סותר את דרישות חוק הגנת השכר וחושף את הח"ק לתביעות עובדים, שכן העובדים עלולים לתבוע את הח"ק בגין שעות עבודה נוספות שאין לח"ק אפשרות להוכיח כי לא בוצעו בפועל. השעות הנוספות נרשמות ע"י מנהל מחלקת קבורה ולא בידי העובד, זאת בניגוד לאמור בחוק שעות עבודה ומנוחה התשי"א 1951.
10. ימי חופשה - נמצא כי ל- 4 עובדים לא מנוהל פנקס חופשה זאת בניגוד לאמור בתקנות חופשה שנתית (פנקס חופשה) תשי"ז- 1,957. נמצא כי ל-10 עובדים קיימת יתרה שלילית של ימי חופשה. על פי הוראות חוק הגנת השכר תשי"ח 1958 הח"ק לא תוכל לנכות יתרה שלילית זו מהעובדים.
11. שעות נוספות - הח"ק משלמת בעבור 4 שעות נוספות 125% מהשכר הרגיל, זאת בניגוד לחוק בו נקבע כי בעד שתי השעות הנוספות הראשונות שבאותו יום שכר עבודה לא יפחת מ-¼1 מהשכר הרגיל, ובעד כל שעה נוספת שאחריהן לא יפחת מ-½1 מהשכר הרגיל. הח"ק חורגת באופן משמעותי מהשעות הנוספות המותרות על פי חוק להעסיק עובד, הן לגבי אורך יום העבודה שלא יעלה על 12 שעות והן מצד מס' השעות הנוספות שאסור שיעלה על 60 שעות חודשיות.
12. עפ"י כללי מנהל תקין, בהתקשרויות בעלות היקף כספי מהותי יש לבחור ספק בהליך תחרותי (מכרז או קבלת הצעות מחיר ממספר קבלנים). הח"ק מעסיקה את הקבלן מ. אלישיב בע"מ בעבודה בהיקף כספי רב ממדים של כ- 198 מליון ₪ ללא קיום הליך כנדרש. כמו כן לא נמצא אישור הנהלה להתקשרות זו עם הספק. על פי ההסכם עלות חלקת קבר שימסור הקבלן לח"ק תעמוד על סך 7,898 ₪ (כולל מע"מ). בהצעת המחיר עלות לקבר עמדה על סך 7,617 ₪ (כולל מע"מ). כלומר על פי ההסכם מדובר בתוספת של כ-280 ₪ לקבר ותוספת של כ- 7.28 מליון ₪ לפרויקט כולו, לעומת הצעת המחיר. 
13. הח"ק חתמה על חוזה התקשרות עם הקבלן לפני אישור ההנהלה.
14. החברה קדישא חילקה בשנים 2017 ו- 2018 סכומי כסף למטרות צדקה בשיעור העולה על 5% מתקבולי המוסד לביטוח לאומי, זאת בניגוד לאמור בסעיף ז' לחוזר מנכ"ל אוקטובר 2009. החברה קדישא מחלקת כספים למטרות צדקה ללא הגשת בקשה לחלוקת כספים וללא קבלת אישור מהמשרד. החברה קדישא מחלקת כספי צדקה למרות הימצאותה בגרעון משמעותי, פועל יוצא מכך הוא חלוקת כספי צדקה מכספים המיועדים לפיתוח.

חברת מנוחה מכובדת בע"מ (גבעת ברנר):
1. החברה גובה תוספת יסודות בסכום של 1,100 ₪ לכל חלקה. זאת בניגוד לחוזר מנכ"ל ס"ט/1 לפיו, אין לגבות כל תשלום מהמשפחה עבור היסוד למצבה. תשלום זה ייגבה אך ורק מקבלן המצבות. 
2. לחברה אין חדרי טהרה וזיהוי. קיימת סככת הספדים, שני רכבים להובלת נפטרים וחדר קירור.
3. בשטח בית הקברות לא מוצבת מפה מפורטת לפי גוש וחלקה ברמה שמית. לדברי החברה, עובד בית העלמין נמצא בשטח ועוזר למבקרים לאתר נפטרים. כמו כן, רשום מספר הטלפון של המנכ"ל בבית הקברות לצורר בירור מקום קבורת נפטר. לדעת הביקורת אין זה מהווה פתרון יעיל לכלל המבקרים.
4. להלן אפשרויות הקבורה על ידי החברה: קבורה ללא תשלום בקבורת סנהדרין, בחלקה פטורה, כאשר המשפחה אינה מעוניינת במקומות נוספים. קבורה ללא תשלום, בקבורת מכפלה במקום התחתון, בחלקה פטורה ורכישת המקום העליון לבן הזוג בחיים תמורת 10 אש"ח לתושב האזור או 12.9 אש"ח. לחברה אין נוהל פנימי בנושא שמירת חלקות צמודות. בפועל, החברה אינה שומרת חלקה צמודה לקרובי משפחה היות ולא ניתנות חלקות ליחידים. שטח הקבורה מיועד רק לקבורת מכפלה.
5. ההתחשבנות עם קרן הפיתוח היא שנתית. לחברה נוהל לניהול כספי קרן הפיתוח אשר נכנס לתוקף רק מ – 01/05/2018. ע"פ הנוהל, ההפרש בין סכום ההכנסות לסכום הוצאות הפיתוח יועבר לחשבון הפיתוח ובמקרים שבהם ההפרש המתקבל שלילי יועבר הסכום מחשבון הפיתוח לחשבון השוטף. בשנת 2018 חסר בחשבון הפיתוח 73 אש"ח. בדוחות הכספיים לשנת 2017 אין כלל פירוט בדבר הכנסות ממכירת חלקות קבר בחיים והוצאות פיתוח.
6. הנהלת החשבונות לא כוללת כרטסת נפרדת לקרן.
7. תעריפון החברה, כפי שנמסר לידי הביקורת, אינו תואם לתעריפון הביטוח לאומי. לדברי החברה, היות ומדובר בחברה פרטית המשלמת מע"מ ומ"ה על הכנסותיה/רווחיה אושר לחברה על ידי המשרד לגבות ע"פ תעריפון שונה. במחירון מפורטים חלק מאפשרויות רכישת חלקה. כך לדוגמא מוצגת עלות רכישת קבורת מכפלה, סנהדרין וכו'. אך לא מפורט בו תעריף רכישה על ידי תושב חו"ל.
חברה קדישא צפון אפריקה והספרדים חיפה:
1. העמותה אינה מנהלת תקציב.
2. לעמותה גירעון שוטף של כ – 92 אש"ח ו – 52 אש"ח בשנים 2017 ו – 2018 בהתאמה. לדוחותיה הכספיים של החברה קדישא צורפה חוות דעת מסויגת היות והדוחות הכספיים מוצגים בערכים נומינליים היסטוריים. לעמותה אין דוח על תזרים מזומנים כנדרש.
3. נמצא כי מורשי החתימה בחשבונות הבנק אינם תואמים למורשי החתימה המפורטים בדוח המילולי לשנת  2018 כדלהלן: בבנק הבינלאומי מצוינים 3 מורשי חתימה מתוך 5. בבנק לאומי מצוינים 4 מורשי חתימה כאשר אחד מהם אינו מופיע בדוח המילולי. לא מצוין כי נדרשת חתימה של שניים ממורשי החתימה ובלבד ששמואל ויעקב שיטרית לא יחתמו יחד בצירוף חותמת העמותה.
4. לבקשת הביקורת לקבל מדגם דוחות נוכחות לא התקבלו כלל דוחות. לדברי העמותה, שעון הנוכחות של העמותה יצא מכלל שימוש.
5. מסקירת תלושי השכר של העמותה לחודשים 06/2017 ו – 11/2018 נמצא כי לשני עובדים אין פירוט ימי מחלה בתלושי השכר.
6. לעמותה אין הוכחות לזכות במקרקעין המיועדים לקבורה.
7. לא התקבל ביטוח מצבות.
8. במשרדי עמותה לא מוצבת מפה לפי גוש וחלקה ברמה שמית. בשטח בתי העלמין מוצבת מפה. ברם היא אינה מפורטת לפי גוש וחלקה ברמה שמית. לדברי העמותה, עובד בית העלמין נמצא ברב שעות היום בבית העלמין ועוזר למבקרים לאתר נפטרים. כמו כן, קיימת אפליקציה לאיתור נפטרים.
9. לא התקבלו תכתובות להצעת חלקה צמודה לקרוב משפחה.
10. לתיקי הביקורת שנדגמו לא צורפו: תצלום ת.ז., הזמנת לוויה בכתב עליה חתום קרוב משפחת הנפטר ותיעוד לשיחות עם הקרובים לגבי שמירת חלקה צמודה וסוג הקבורה.
11. בהתאם לפרוטוקול מיום 01 בפברואר 2017, בוצעה העברה מכספי הפיתוח לצורך הפעילות השוטפת. מנכ"ל העמותה הסביר כי המשרד טרם נתן לעמותה רישיון קבורה לשנת 2017 ע"כ המוסד לביטוח לאומי לא מעביר כספים לעמותה. כתוצאה מכך אין אפשרות לממן את הוצאות התפעול מהחשבון השוטף.  הועד אישר העברת כספים לחשבון השוטף לפי הצורך עד שיתקבל כספים מהביטוח לאומי. ע"פ דיווח העמותה בשנת 2017 הועברו מחשבון הקרן לחשבון השוטף 350,000 ₪. בשנת 2018 הועברו מחשבון הקרן לחשבון השוטף 300,000 ₪. מסקירת דפי הבנק של חשבון הפיתוח אותרו משיכות של כ – 500 אש"ח בשנת 2017 וכ- 300 אש"ח בשנת 2018 לחשבון השוטף.
12. הנהלת החשבונות כוללת כרטסת נפרדת לקרן. אך הכרטסת אינה מנוהלת כנדרש, לא נמצאו הכנסות ממכירת חלקות קבר בחיים והוצאות מפיתוח בית העלמין בכרטסת הקרן. בשנים 2017 ו – 2018 העמותה העמיסה על קרן הפיתוח הוצאות בסכום של 949,349 ₪ ו – 436,298 ש"ח מעבר למותר. העמותה אינה מציגה את הנכסים נטו בהגבלה זמנית בפירוט הנדרש אלא בנטו כך שלא ניתן לבדוק מהו סכום הפיתוח ומהו סכום הוצאות הנהלה וכלליות שהועמסו על הקרן.
13. בתעריפון בית העלמין תל רגב לא מפורט תעריף רכישה על ידי תושב חו"ל. תעריפון בתי העלמין חיפה, שדה יהושע, נווה דוד וחוף הכרמל אינו תואם לתעריף שנקבע בתוספת הראשונה והשניה לחוק שירותי הדת היהודיים [נוסח משולב], תשל"א – 1971. מסקירת כרטסת הנהלת חשבונות עלה כי המכירות בוצעו שלא בהתאם למחירונים התקפים באותה התקופה והמחירים אינם אחידים. לדוגמא: סכום תוספת למכפלה ל – 3 נפטרים אינו אחיד.
14. בבדיקה מדגמית של 11 רוכשי קבר בחיים אותרו הנחות בסך 2,507 ₪ ל – 5 רוכשים. לדברי מנכ"ל העמותה, הנחות ניתנות בהתאם לשיקול דעת ביחס לכמות הקברים שרוכשים ומקום הקבר.
15. מסקירת כרטסת הנה"ח והדוכ"ס אותרו הכנסות מביסוס מצבות של נפטרים בשנת 2017 בסכום של 32,800 ₪ ובשנת 2018 בסכום של 47,800 ש"ח.  נציין כי סכום הגביה אינו אחיד ונע בין 250 ₪ ל – 1,200 ₪. כמו כן, העמותה גובה תוספת יסוד/תצורת קבר בסכום של כ - 650 ₪ לכל חלקה. זאת בניגוד לחוזר מנכ"ל ס"ט/1 לפיו, אין לגבות כל תשלום מהמשפחה עבור היסוד למצבה. תשלום זה ייגבה אך ורק מקבלן המצבות.
חברה קדישא תל אביב:
1. מבדיקת דיווחי נוכחות מדגמיים של העובדים נמצא כי הדוחות אינם חתומים על ידי העובדים ומנכ"ל החברה. כמו כן, בדוח הנוכחות של העובד ר.מ. לחודש 08/19 חסר פעמיים דיווח על מועד היציאה.
2. מבדיקת תלושי שכר מדגמיים לחודש 11/19 נמצא כי החברה צוברת לעובדיה ימי חופשה מעל לתקרה של 3 שנים. בניגוד לקבוע בחוק חוק חופשה שנתית, תשי"א-1951. לדוגמא תלוש השכר של המנכ"ל כולל יתרה של 311.2 ימי חופשה. תלוש השכר של העובדת ר.ט.ב.ט. כולל יתרה של 85.83 ימי חופשה.
3. מבדיקה מדגמית של תיקי העובדים, נמצא כי בתיק המנכ"ל חסרים המסמכים המתעדים את תהליך קבלתו למשרה.
4. על פי סעיף 5(3) לתנאי רישיון לחברה לענייני קבורה 'השכר המרבי שיינתן לעובדים ולבעלי תפקידים בחברה ברמה הבכירה ביותר, לא יעלה על שלוש פעמים גובה השכר הממוצע במשק, בהתאם לנתוני הלשכה המרכזית לסטטיסטיקה המתפרסמים מעת לעת'. בבדיקתנו נמצא כי שכר מנכ"ל החברה חורג מהתקרה. השכר הממוצע במשק בשנת 2019 מוכפל ב- 3 עמד על 32,568 ₪ ושכר המנכ"ל עמד על 62,544 ₪ בחודש 11/2019.
5. בתלוש השכר של מנכ"ל החברה לא מצוינת העובדה כי העובד נמנה על עובדים כאמור בסעיף 30(א)(6) (עובדים שתנאי עבודתם ונסיבותיה אינם מאפשרים למעביד כל פיקוח על שעות העבודה והמנוחה שלהם).
6. בתלושי השכר שנדגמו לא מצוין ערך בשכר עבור שעת עבודה רגילה.
7. הביקורת בדקה מדגמית 6 תלושי שכר מול חוזי העבודה ועדכוני השכר של העובדים, מבדיקת הביקורת נמצא כי אצל רוב העובדים השכר בתלושים גבוה מהסכומים שנקבעו בהסכמים. לדוגמא: שכר הבסיס של המנכ"ל עומד על 54,191 ש"ח כשעל פי חוזה העבודה שלו ועדכוני השכר שניתנו בהמשך שכרו עומד על 42,900 ₪, שכר הבסיס של העובד ג.ט. עומד על 10,413 ₪ כשעל פי חוזה העבודה שלו שכרו עומד על 8,500 ₪ .
8. מבחינת כרטסת הנהלה החשבונות של החברה נמצא תשלומי גמול לחברי ועד הגבוהים מהסכומים שנקבעו בתקנות רשם העמותות לדוגמא: חבר הועד נ.נ. קיבל גמול עבור ישיבות הנהלה וועד בשנים 2016-2018 בסך של 58,045 ₪, כלומר 19,348 ₪ לשנה, כאשר התקרה המותרת בתקנות הינה 12,840 ₪ לשנה.
9. החברה התקשרה במס' הסכמים לשירותי מיקור חוץ בנושאים שונים בהיקפים גדולים. כגון: אדריכלות, הנהלת חשבונות וביקורת, תחזוקה, שמירה, גינון וניקיון. החברה לא מקפידה להשוות הצעות מחיר מפעם לפעם לפני חידוש ההתקשרות.
10. ב- 18/2/2018 אושרה הלוואה על סך 700 אלפי ש"ח לארגון זק"א. ההלוואה הינה ללא ריבית ולתקופה של 7 שנים. מטרת ההלוואה הינה עבור רכישת משרדים לארגון זק"א בבני ברק. מנכ"ל ארגון זק"א מכהן כחבר ועד בחברה. בעת אישור ההלוואה יצא מנכ"ל הארגון מהישיבה, בפרוטוקול ישיבת ההנהלה לאישור ההלוואה לא הוצגו ביטחונות להחזר ההלוואה. להסכם ההלוואה צורף נספח לפיו חברי הוועד של זק"א ערבים אישית להלוואה. יש לציין שנרשם שההלוואה נועדה לרכישת מבנה לזק"א. בהסכם לא נקבע שתירשם הערת אזהרה בטאבו. כמו כן, קיים ספק האם מתן ההלוואה מתיישב בפירוש עם נוסח מטרותיה הרשומות של העמותה.
11. שם החברה קדישא כפי שמופיע בלוגו שלה: 'חברה קדישא גחש"א תל אביב-יפו והמחוז כל אדם עולם ומלואו'. שם החברה אינו תואם לשמה הרשום המלא: 'חברה קדישא גחש"א שע"י הרבנות הראשית והמועצה הדתית ת"א'. כמו כן, לשם החברה לא מתווספים ראשי התיבות ע"ר ומספר העמותה הרשום כנדרש בחוק העמותות.
12. החברה העניקה הרשאות להפעלת קיוסק, חניון וחנות פרחים במתחם בית העלמין הדרום, כמו כן נמסר כי נחתמו הסכמים בגינם. אולם, נכון למועד סיום הביקורת טרם התקבלו ההסכמים כאמור וכן קריטריונים על פיהם הוענקו הזכיונות.
13. חברי הוועד ונושאי המשרה בחברה אינם חתומים על קוד אתי בנוגע לניגודי עניינים.
14. מפת בית העלמין אינה מוצגת במשרדי החברה. נאמר לביקורת כי מאחר ומדובר בשטחי קבורה גדולים, תליית המפות במשרדים אינה אפשרית וכעת פועלים להכין מצגת שתכלול את כל מפות בית העלמין ותוצג במשרדי החברה.
15. הדוחות כספיים אינם כוללים את רשימות בעלי התפקידים בשכר ואת השכר שנקבע להם.
16. נמסר לביקורת כי טרם הרכישה ניתן מידע בעל פה בנוגע לחלקת הקבר. מידע אודות המחירים תלוי במשרדי החברה.
17. נמסר לביקורת כי החברה מוכרת חלקות קבורה לתושבי חו"ל בחלקות החריגות. נראה כי המכירה מתבצעת באופן גורף ללא הפרדה בין קרובי משפחה לכאלו שאינם.
18. אין בידי החברה רשימה מדויקת של מקומות הקבורה הפנויים בבתי העלמין.
19. בהתאם לפרוטוקול ועדת צדקה מיום 30/1/2018 החברה מחלקת 10% מכספי דמי הקבורה המגיעים מן המוסד לביטוח לאומי בניגוד להנחיות.
20. לחברה קריטריונים שוויוניים לחלוקת כספי התמיכה הניתנים למשפחות נזקקות ומשפחות אברכים בערב ראש השנה ופסח. במשך השנה מעבירה החברה תמיכות לארגונים שונים, התמיכות מועברות על פי החלטות חברי ההנהלה לגופים ספציפיים וללא קריטריונים.
21. תנאי הזכאות להנחות ומפה מפורטת של בית העלמין לא מפורסמים באתר האינטרנט של החברה.
22. בשטח בית העלמין אין שלט המציין כי חל איסור על קבלת מתנה ממשפחות הנפטרים.
23. בהתאם לסעיף 8 המחיר של תכריכים מיוחדים לא יעלה בשום מקרה על ההפרש שבין מחיר שווים של התכריכים הרגילים לבין מחיר שווים של התכריכים המיוחדים (200 ₪), מהחברה נמסר כי מבוצעת גבייה בסך 450 ש"ח עבור תכריכים מיוחדים.
24. לא קיימים קריטריונים בחברה למתן הנחות עבור רכישת חלקות קבר. על פי נוהל אישור הנחות חריגות מנכ"ל החברה והסמנכ"ל הינם הגורם הבלעדי לאישור הנחות לרוכשים.
25. שם החברה על גבי שטר הקבר אינו כולל את ראשי התיבות ע"ר ואת מספר החברה הרשום.
26. בתאריך 10/10/16 חתמה החברה על הסכם עם 'רגע של אמת זקא – זיהוי קורבנות אסון' (ע"ר 580295798) לפיו העמותה תעניק לחברה שירותי פנוי נפטרים 'בנסיבות לא טבעיות' וכן מתנדבים וזאת תמורה קבועה של 60,000 ש"ח לשנה. הביקורת סבורה שמדבור למעשה בסוג של תמיכה: במידה והיו מעוניינים בשירותים היה מצופה להסכם שירותים שיכלול תעריפים לשירותים השונים ולא סכום גלובלי קבוע.
חברה קדישא הרצליה:
1. הדוח הכספי של העמותה לשנת 2017 נחתם ב-26 ביוני 2018, הדוח הכספי לשנת 2018 נחתם ב-11 לפברואר 2020 והדוח הכספי לשנת 2019 נחתם ב-24 בדצמבר 2020.
2. בעת רכישת אחוזת קבר בחיים, העמותה גובה תשלום בגין יסודות למצבה מהרוכש  במועד המכירה.
3. בעת פטירה, העמותה גובה תשלום בגין יסודות למצבה ממשפחת הנפטר, כל זאת בניגוד להוראות חוזר מנכ"ל. בנוסף, כספי אגרות הקמת מצבה הופקדו בחשבון הבנק השוטף של העמותה ולא בחשבון הפיתוח.
4. לעמותה חשבון עו"ש לקרן הפיתוח, אשר לא קיימת בו פעילות, למעט עמלות וריבית בגין ההשקעות בפקדונות. כספים המתקבלים בגין מכירת קבר מחיים, מכירת חלקות קבר לתושבי חו"ל, ובגין יסוד למצבות מופקדים בחשבון הבנק השוטף של העמותה.
5. העמותה לא קיבלה את אישור המשרד לחלוקת כספי צדקה.
6. לא הוכן תקציב לפרויקט פיתוח בית העלמין, לא נערך כתב כמויות ולא בוצע אומדן של עלויות סעיפי הפרויקט. העמותה חתמה על הסכם לביצוע הפרויקט לפיתוח בית העלמין, בסכום של 300 אלפי ₪, ללא דיון בוועד המנהל וללא קיומו של נוהל רכש. העמותה קבלה שתי הצעות מחיר שלא ניתן להשוות ביניהן. הצעה אחת תמחרה את העלות ליחידה ואילו ההצעה האחרת, בחלק מהעבודות נקבה במחיר גלובאלי לכלל הסעיף בפרויקט ובחלקה נקבה במחיר ליחידה. לא צוין בהצעות מספר היחידות שנדרש לפתח במסגרת הפרויקט.
7. מדוחות עלות שכר של העמותה עולה כי, עלות שכרו של מנכ"ל העמותה בשנים 2017, 2018 ו-2019 הייתה 1,021,139 ₪, 1,138,453 ₪ ו-1,066,374 ₪, בהתאמה. סכומים אלה גבוהים בכ-70% – 80% מעלות השכר המרבית שנקבעה בנוהל שר אוצר, שאף היא גבוהה כשמדובר בעמותה בעלת מחזור פעילות של כ-5 מיליון ₪ בלבד, המציגה מדי שנה בדוחותיה הכספיים גרעון שנתי.
8. על פי תלושי השכר לחודש דצמבר 2018 נמצאו מקרים של עובדים אשר בחשבון החופשה שלהם צבורים ימי חופשה מעבר לזכות הצבירה המותרת, לדוגמא: לעובד צ.י צבורים 67.97 ימי חופשה,  לעובד נ.א 7.42 ימי חופשה,  לעובדת פ.ש 75.75 ימי חופשה, לעובד פ.י 71.50 ימי חופשה. העמותה לא ביצעה ניכוי של ימי החופשה העודפים בתום השנה.
9. על פי תלוש השכר לחודש דצמבר 2018 של מנכ"ל העמותה, שולם לעובד פדיון של 50 ימי חופשה כאשר המשיך להיות מועסק בעמותה גם לאחר דצמבר 2018.
10. במשרדי העמותה לא קיים שעון נוכחות, והעמותה לא שומרת תיעוד של דוחות הנוכחות אלא למשך חודשיים בלבד. אי לכך, לא הועברו לביקורת דוחות נוכחות, למרות בקשתה.
11. בתלושי השכר שמפיקה המועצה, מצוינים מספר ימי העבודה ומספר שעות העבודה שהעובד נדרש לעבוד, אך לא מצוינים מספר ימי העבודה ומספר שעות העבודה שהעובד עבד בפועל.
12. נמצאו מקרים בהם בוצעה הפרשה לתגמולים ולפיצויים רק על חלק משכר העובד או שלא בוצעה הפרשה כלל. לדוגמא, לעובד נ. א. בוצעה הפרשה מדי חודש על שכר של 2,500 ₪, בעוד ששכרו עמד על כ-5,000 – 6000 ₪ לחודש, לעובד ג.י. ולעובדת צ.ס. לא בוצעה הפרשה כלל.
13. העמותה העניקה הלוואות לעובדים ללא הסכם הלוואה או התחייבות בכתב לתנאי ההלוואה ופירעונה.
14. בדוחות הכספיים לשנים 2017 ו-2018 בוצע ייחוס לא נאות של ההכנסות מביטוח לאומי בין השנים. כתוצאה מכך, נמצאה אי-התאמה בין סכום דמי הקבורה שהוצגו בדוחות הכספיים בשנים 2017-2018 לבין התקבולים שהתקבלו מהמוסד לביטוח לאומי, בהתאם לדוח התביעות שהוגש למוסד. בדוח הכספי לשנת 2017 ההכנסות מביטוח לאומי הינן 1,436,500 ₪ ואילו בדוח התביעות ההכנסות 1,461,844 ₪, דהיינו, חוסר בהכנסות בדוח הכספי בסכום של כ-25 אלפי ₪. לעומת זאת, בדוח הכספי לשנת 2018 ההכנסות הינן 1,643,051 ₪ ואילו בדוח התביעות ההכנסות 1,617,705 ₪, דהיינו, עודף בהכנסות בדוח הכספי בסכום של כ-25 אלפי ₪.

חברה קדישא גחש"א נתניה:
1. הביקורת ביקשה ולא קיבלה מפת בית עלמין עם הסימונים מכור/שמור עם שם הנפטר או הרוכש. יחד עם זאת, טען נציג חברה קדישא בפני הביקורת כי קיים סימון מכור/שמור עם שם הנפטר או הרוכש על גבי המפה. לא קיים שלט או סימון של "מכור" על חלקת הקבר בשטח בית העלמין.  
2. הביקורת מצאה כי לא קיים אישור סדור לביצוע הנגשה בשטח בית העלמין.
3. הביקורת דגמה חמישה עשר רכישות של "קבר בחיים" ומצאה כי החברה קדישא גבתה משני תושבי חו"ל שרכשו קבר בחיים מסוג קבורה שדה תעריף (סכום של 55 אלף ₪ כל אחד) העולה על 500% מהתעריף הקבוע בחוק למועד הפעולה.
4. החברה קדישא פתחה חשבון בנק נוסף האמור לנהל את קרן פיתוח בית העלמין. מדובר בחשבון המתנהל בבנק מזרחי סניף 669 ח-ן 317637. הביקורת בדקה את פירוט תנועות העו"ש בח-ן לשנים 2017-2018 ומצאה כי הכנסות החברה קדישא ממכירות "קבר בחיים", מכירות קברים לתושבי חו"ל ומכירות חלקות קברים בחלקות חריגות, אינן מועברות לחשבון הבנק הייעודי שנפתח לצורך כך, וכי הן מנוהלות בחשבון הבנק השוטף. ההכנסות היחידות בחשבון בנק קרן הפיתוח הינן הכנסות מימון בגין השקעת הכספים שנצברו בחשבון זה.
5. בשנת 2017 רכשה חברה קדישא כ- 40 דונם קרקע בכפר יונה בשווי של 8,161,589 ₪, לשם פיתוח קרקעות לקבורה. בחודש אוגוסט 2018 דווח מנכ"ל העמותה להנהלתה על דחייה של הבקשה לשנות את יעוד הקרקע הנ"ל מחקלאית לבית עלמין ע"י ועדת תכנון בועדה המחוזית, בטענה שהשטחים מיועדים למעבר אקולוגי. בעקבות הדחייה קיימה החברה פגישה עם יו"ר הוועדה המחוזית, הגב' שירה ברנד. ולדבריה יצא מכרז של צרכי הקבורה באזור המרכז, במסגרתו תבדוק הוועדה גם את ייעוד הקרקע שנרכשה. נכון למועד הביקורת, נקבעה פגישת המשך לדיון בוועדה המחוזית בסוף שנת 2019. מדובר בהוצאה כספית גבוהה במיוחד שנעשתה מבלי לבחון עד תם את יכולת שינוי יעודה של הקרקע טרום ביצוע הרכישה.
6. עבודות הפיתוח שולמו באמצעות  ח-ן הבנק השוטף של החברה קדישא ולא דרך חן קרן הפיתוח. 
7. הביקורת דגמה שמונה עלויות ששימשו לתחזוקת בית העלמין, ובהן: תשלומי ארנונה, הוצאות חשמל, הוצאות שמירה, הוצאות ניקיון, תשלום פוליסת ביטוח חבות מעבידים, שירותי גניזה והתקנת תאורה, ומצאה כי כל ההוצאות מוינו במאזן תנועות 2018 להוצאות פיתוח חלקות קבר ובית עלמין, אף על פי שהינן הוצאות שוטפות.
8. הביקורת דגמה תלושי שכר מחודש יוני 2017 ומחודש נובמבר 2018 ומצאה כי ימי המחלה אינם מופחתים מהמכסה בתלוש השכר. יתרה מכך, בטבלת חשבון המחלה שבתלוש השכר (טבלת פירוט נתונים של יתרה קודמת, צבירה, ניצול ויתרה חדשה) לא מוזנים נתונים כלל. הביקורת בדקה דו"ח יתרות ימי חופשה מיום 31/12/2018 ומיום 30/06/2019 ומצאה כי עשרה עובדים  צברו מעל 100 ימי חופשה שנתית. ביום 30/06/2019 שלחה הנהלת החברה קדישא מכתב לעובדים בנושא ניצול ימי חופשה עודפים בשנים 2019-2020, ובו נכתב כי מספר הימים העומדים לזכות העובד לא יעלה על  90 ימי צבירה. הביקורת מבקשת להשב את תשומת הלב כי הסכמי העסקה של העובדים מחילים את הוראות חוק חופשה שנתית המאפשר צבירה של ימי החופשה בשנה מסוימת בשתי שנות העבודה הבאות. לאור האמור לעיל, הביקורת מצאה  כי הוראות ההנהלה במכתבה מיום 30/06/2019 המיטיבות על הוראות החוק אינן תואמות להוראות הסכמי העסקה.
9. בחברת קדישא קיים נוהל לגבי קופה קטנה. נוהל זה אינו מפורט דיו: הוא אינו תוחם את סוגי ההוצאות המותרות , את תקרת כל קופה, את תקרת הוצאה חד פעמית, את החתמת הממונה על הקופה על כתב התחייבות, טיפול בפערים בעקבות בקרות פתע ועוד.
10. הביקורת מצאה כי החברה קדישא התקשרה בהזמנות רכש ללא עריכת הסכם עם ספק הטובין אבני גזית פלטקל, שהינו ספק יחיד, הקשור עמה מספר שנים ומספק את מוצריו באופן שוטף.
11. הביקורת מצאה כי לחברה קדישא אין נוהל רכש סדור וכתוב. הביקורת דגמה חמש הזמנות רכש מספקים ומצאה כי: החברה קדישא לא פנתה לקבלת הצעות מחיר מספקים עבור הזמנה לרכישת מכסים לקבורה, מן הספק אבני גזית פלטקל חצור ובתמורה של כ- 231 אלף ₪ (סכום ההוצאה לפי הרשום בספרי הנה"ח לשנת 2018), לטענת נציג החברה קדישא מדובר בספק מומחה יחיד. לדעת הביקורת אין מדובר בספק יחיד אלא בחירה של ספק בשל איכות המוצר, והיה צריך לנהל הליך רכש סדור. החברה קדישא לא מקפידה על קבלת הצעות מחיר מספקים. כך למשל החברה התקשרה עם הספק א.א. מסגרות כללית בתמורה של כ- 30 אלף ₪ (סכום ההוצאה לפי הרשום בספרי הנה"ח לשנת 2018). לטענת נציג חברה קדישא סכום ההוצאה נמוך ומדובר בתיקונים שוטפים. דוגמה נוספת: החברה קדישא התקשרה עם ספק הובלת נפטרים, אמבולנס "עמוס דרך החיים", בסכום כולל של כ- 423 אלף ₪ (סכום ההוצאה לפי הרשום בספרי הנה"ח לשנת 2018). החברה פנתה לקבלת הצעת מחיר משני ספקים בלבד, ולא באמצעות מכרז או בפנייה למספר מציעים רב יותר. כך גם התקשרות עם ספק ניקיון, גרידיש בנימין, בסך כולל של כ- 963 אלף ₪ (סכום ההוצאה לפי הרשום בספרי הנה"ח לשנת 2018). החברה פנתה לקבלת הצעת מחיר משני ספקים בלבד, ולא באמצעות מכרז או פנייה למספר מציעים רב יותר.
עמותת היהדות הספרדית חיפה:
1. לעמותה אין זיקה ישירה לקרקע בבתי העלמין בחיפה ובתל רגב.
2. אין כיתוב של "שמור/מכור" על המפות המוצגות לרוכשי "קבר בחיים" בבית העלמין בתל רגב. לבית העלמין חיפה ולבית העלמין הישן לא קיימות מפות.
3. לא נמצא אישור הנגשה מוסמך לכלל מקומות הקבורה בהם פועלת העמותה בחיפה. לטענת הגוף המבוקר אחריות הנגשת בית העלמין חל על חברת קדישא האשכנזית ויש לפנות אליהם בנושא.
4. חישובי השכר מתבססים על פי הסכמי השכר שמאושרים על ידי יו"ר ומנהל העמותה ולא בהתאם לשעות  הנוכחות שהעובדים חותמים.
5. מדגימת תלושי השכר שהגיעו לידי הביקורת עולה כי לשני עובדים ישנה צבירה של ימי חופשה מעבר ל 55 ימים בשנים 2017-2018.

חברה קדישא באר יעקב:
1. בחברה קדישא אין סריקה של תיקי הנפטרים ושל מסמכי רכישת "קבר בחיים" ותיעוד שלהם באופן ממוחשב, אי לכך לא קיים גיבוי לנתונים חשובים אלו.
2. קיימת מפת בית עלמין מעודכנת לשנת 2017, אך ללא רישום על גבי המפה במשבצת "מכור /שמור" עם שם הנפטר או הרוכש.  
3. בפני התושבים לא ניתן מידע זמין ונגיש על האפשרות לקבל הנחה של 20% על קבורה זוגית.
4. הביקורת מצאה כי לא קיימת הנגשה רציפה מחניית כלי רכב והגעת הולכי רגל מהשטח הציבורי ועד פנים בית העלמין.
5. הביקורת דגמה 14 קבלות  של רכישת "קבר בחיים", מבדיקת הביקורת עולה כי, באחד מהחלקות אשר נמכרו חויב סכום בתעריף חלקה חריגה, קרי 15 אלף ₪, למרות שחלקה זו טרם אושרה בהסכם עם ביטוח לאומי כחלקה חריגה.  כנגד החברה הוגשה תלונה, לפיה החברה דרשה סכום בתעריף חלקה חריגה, קרי 20 אלף ₪ על חלקה פטורה.
6. מנכ"ל חברה קדישא מגיע עם משפחות הנפטרים אל בית העלמין ומראה להם את חלקות הקבורה, במהלך הסיור בבית העלמין נותן מנכ"ל חברה קדישא הסבר למשפחות הנפטרים על איזה חלקות הינם בתשלום ואיזה החלקות ללא תשלום.
7. מבדיקה שעשתה הביקורת נמצא כי, העמותה משמשת כמקור מימוני לשתי עמותות שיש להן קשר אליה.
8. לא קיים נוהל לגבי קופה קטנה. לא קיים נוהל הקובע סכום מרבי לתשלום במזומן.
9. מזכירת החברה שומרת את ההמחאות במגירה שבמשרד, וכל כמה ימים המזכירה מפקידה אותם בבנק.
10. ביצועי חפירות קבר נכון לשנים 2017 ו 2018 מבוצעות על ידי קבלן "בראשית סחר בע"מ", ההסכם בין הקבלן לחברה קדישא  נחתם בתאריך 01/01/2016 ,להסכם אין תוקף, ואין אפשרות לדעת אם ההסכם עדיין תקף בשנים 2017-2018.
11. חברה קדישא ביצעה עבודות אחזקת בית עלמין בסכום העולה על 50 אש"ח, ושילוט בסכום העולה על 30 אש"ח ע"י ספקים. לא בוצע הליך מכרזי ולא התקבלו הצעות מחיר לעבודות שהוזכרו לעיל.
חברה קדישא פתח תקוה:
1. לא קיים שלט או סימון של "מכור" על חלקת הקבר בשטח בית העלמין.
2. בדיקת ההנגשה בשטח בית העלמין סגולה נערכה לאחרונה ב -2016. על פי בדיקה זו היה על החברה קדישא לתקן מספר דברים. לא בוצעה בדיקה נוספת על מנת לקבל אישור הנגשה. אין אישור להנגשה בבית עלמין ירקון.
3. במחירון לא מפורטת רשימת החלקות החריגות להן מייחסים במחירון תעריפים שונים. יצוין כי בבית עלמין סגולה חלקות רבות המוגדרות סגורות או חריגות. מנתוני הדגימה ומן המחירון עולה כי החברה גובה עבור קבורה של תושב חו"ל הרבה מעל 500% מהתעריף הקבוע בחוק לתושבי העיר . כמו כן עלה כי החברה קדישא נתנה במקרים מסוימים הנחה מהמחירון. ההנחה נרשמה על פתקית שהוצמדה לחשבונית. לא ברור מה היו הקריטריונים להנחה.
4. הכנסות החברה קדישא ממכירות "קבר בחיים", מכירות קברים לתושבי חו"ל ומכירות חלקות קברים בחלקות חריגות אינן מועברות ישירות לחשבונות הבנק של קרן הפיתוח. ההכנסות מנוהלות בחשבון הבנק השוטף בבנק מזרחי.  ראה  דוגמאות בנספח ה' לדוח לרישום התקבול בבנק מזרחי בשיטות תקבול שונות: תקבול במזומן והמחאות דחויות, תקבול בהעברה בנקאית, תקבול בכרטיס אשראי. כאשר ההכנסות היחידות בחשבון בנק קרן הפיתוח הינן הכנסות מימון בגין השקעת הכספים שנצברו בחשבון זה.
5. עבודות הפיתוח שנדגמו שולמו באמצעות  החשבון השוטף של חברה קדישא בבנק מזרחי.
6. במסגרת מדגם דוח נוכחות עובדים והשוואה לרישום בתלוש השכר נמצא מקרה בו שעות היעדרות עובד לא קוזזו מימי חופשה ולא טופלו כראוי : עובד 0017 לחודש נובמבר 2018 – היעדרות של 7.85 שעות בחודש שלא קוזזה מימי חופשה בתלוש השכר.
7. בדוחות הכספיים אין ביאור המפרט את הרכב של קרן ההשקעות  ואת התשואות שכל רכיב השיא לקרן.
8. מבקר הפנים הנוכחי מונה בשנת 2018. מבקר זה לא הגיש תוכנית עבודה שנתית לשנים 2018 ו-2019. הוגשה לראשונה תוכנית לשנת 2020. התוכנית אושרה בפברואר 2020. המבקר לא הגיש כלל דוחות ביקורת כתובים לוועדת הביקורת. ב-10 ינואר 2019 הגיש המבקר לחברה קדישא תקציר על הנושאים שנבדקו וטופלו על ידו . מסמך זה לא כולל את פירוט הממצאים וההמלצות.
9. הביקורת מצאה כי החברה קדישא התקשרה בהזמנות רכש ללא עריכת הסכם עם ספק הטובין אבני גזית פלטקל הקשור עמה מספר שנים ומספק את מוצריו באופן שוטף. החברה קדישא לא פנתה לקבלת הצעות מחיר מספקים עבור הזמנה לרכישת מכסים לקבורה. החברה קדישא התקשרה עם הספק אבני גזית פלטקל חצור בתמורה של כ- 307 אלף ₪ (סכום ההוצאה לפי הרשום בספרי הנה"ח לשנת 2018). החברה קדישא התקשרה עם הספק א. וינברג  לביצוע עבודות חשמל בתמורה של כ- 236 אלף ₪ (סכום ההוצאה לפי הרשום בספרי הנה"ח לשנת 2018). החברה קדישא לא פנתה לקבלת הצעת מחיר משלושה ספקים (כפי שנקבע בנוהל) וללא התקשרות באמצעות מכרז או בפנייה למספר מציעים רב יותר. החברה קדישא התקשרה עם הספק איטונג לרכישת ריצוף לבית הקברות בתמורה לסך של 187 אלף ₪ (סכום ההוצאה לפי הרשום בספרי הנה"ח לשנת 2018). החברה קדישא לא פנתה לקבלת הצעת מחיר משלושה ספקים (כפי שנקבע בנוהל) וללא התקשרות באמצעות מכרז או בפנייה למספר מציעים רב יותר.

חברה קדישא גחש"א כפר סבא:
1. מבדיקת דיווחי נוכחות מדגמיים של העובדים נמצא כי הדיווחים לא נחתמו על ידי העובדים ומנכ"ל החברה.
2. מבדיקת תלושי השכר לחודש 11/19 נמצא כי החברה מנהלת רישום צבירה וניצול ימי מחלה וחופשה בתלושי השכר, למעט בתלושי השכר של שישה עובדים שהחלו את עבודתם בין ה-9/19 ל-11/19: פ.מ.ח., ו.ב., מ.י., ה.א.י., ר.י.מ. ו-ס.ש. בבדיקת הרישומים נמצא כי החברה צוברת לעובדיה ימי חופשה מעל לתקרה של 3 שנים, וימי מחלה מעל לתקרה של 90 יום. מעבר לקבוע בחוק חופשה שנתית, תשי"א-1951 וחוק דמי מחלה, תשל"ו-1976. לדוגמא תלוש השכר של העובד ק.י. לחודש 11/19 כולל יתרות של 79.65 ימי חופשה ו- 395 ימי מחלה. תלוש השכר של העובדת ו.ת. כולל יתרות של 98.33 ימי חופשה ו-130.5 ימי מחלה. תלוש השכר של המנכ"ל כולל יתרת ימי מחלה של 510.5 יום.
3. במהלך הביקורת במשרדי החברה נבדקו מדגמית תיקי העובדים. בתיקים שנדגמו חסרים קורות החיים של העובדים וסיכום החלטה לעניין קבלתם למשרה בה הם מועסקים
4. על פי סעיף 5(3) לתנאי רישיון לחברה לענייני קבורה 'השכר המרבי שיינתן לעובדים ולבעלי תפקידים בחברה ברמה הבכירה ביותר, לא יעלה על שלוש פעמים גובה השכר הממוצע במשק, בהתאם לנתוני הלשכה המרכזית לסטטיסטיקה המתפרסמים מעת לעת'. בבדיקתנו נמצא כי שכר מנכ"ל החברה חורג מהתקרה. השכר הממוצע במשק בשנת 2019 מוכפל ב- 3 עמד על 32,568 ₪ ושכר המנכ"ל עמד על 44,424 ₪ בחודש 11/2019.
5. בתלושי השכר מצוין מספר ימי העבודה ושעות העבודה המלאים באותו חודש גם במקרים בהם העובד חיסר. בשורות התשלום מקוזז לעובד מהשכר על פי מספר השעות החסרות.
6. בתלוש השכר של מנכ"ל החברה לא מצוינת העובדה כי העובד נמנה על עובדים כאמור בסעיף 30(א)(6) (עובדים שתנאי עבודתם ונסיבותיה אינם מאפשרים למעביד כל פיקוח על שעות העבודה והמנוחה שלהם).
7. בתלושי השכר לא מצוין ערך בשכר עבור שעת עבודה רגילה.
8. המחאות החברה אינן כוללות הגבלת סחירות (למוטב בלבד וקרוס) מודפסים מראש.
9. החברה אינה רושמת הפרשה לחופשה בדוחות הכספיים בגין יתרות ימי החופשה הצבורות לעובדיה.
10. החברה לא מקפידה לתעד את כל הצעות המחיר שהתקבלו לפני ביצוע ההתקשרות.
11. שם החברה קדישא כפי שמופיע בלוגו שלה: 'חברה קדישא גחש"א כפר סבא'. לשם החברה לא מתווספים ראשי התיבות ע"ר כנדרש בחוק העמותות.
12. על פי סעיף 14א(ה) 
13. הרוכש חלקת קבר המיועדת לקבורה רוויה בחייו, ישלם 75% מהסכום לפי סעיפים קטנים (א) עד (ד). על פי תעריף החברה בן/ת זוג תושב חוץ לכפר סבא הרוכש חלקה רוויה משלם 100% מהתעריף, כאשר על פי האמור בסעיף היה עליו לשלם 75%*120% =90% מהתעריף. יש לציין כי במדגם שנבדק לא נמצאו מכירות לבן זוג בקבורה רוויה.
14. על פי סעיף 14א(ו) הרוכש חלקת קבר בחייו המיועדת לקבורה זוגית, ישלם 80% מהסכום שיש לשלמו לפי סעיפים קטנים (ג) ו-(ד). אין התייחסות בתעריף החברה למקרה הנ"ל.
15. מפות בית העלמין מונחות בקלסרים במשרדי החברה. המפות אינן תלויות במשרדים, לדברי החברה אין די מקום במשרדי החברה לתליית המפות.  
16. הדוחות הכספיים כוללים את שכר חמשת מקבלי השכר הגבוהים בחברה, הדוחות אינם כוללים את רשימת כל מקבלי השכר בחברה והשכר שנקבע להם.
17. בחברה לא מונה אדם לטיפול בפניות הציבור וכן לא מנוהל תיק המרכז את התלונות ודרך הטיפול בהן.
18. נמסר לביקורת כי טרם הרכישה ניתן מידע בעל פה בנוגע לחלקת הקבר הנרכשת.
19. על פי סעיף 10(ד) כל חלוקה של כספים למטרות צדקה כאמור בסעיפים (א)-(ג) לעיל, תתבצע על פי קריטריונים שוויוניים וענייניים ובכפוף לכל דין. החברה מחלקת כספי צדקה לגופים שנתמכו בעבר מהחברה בלבד ועל בסיס היקף התמיכה שניתנה בשנה קודמת.
20. רישיון הקבורה והעתק מתנאי הרישיון אינם מוצגים במשרדי החברה.
21. באתר האינטרנט של החברה שכתובתו http://ck-ks.co.il/ לא מפורסם מחירון החברה, הנחות אפשריות וכן מפת בית העלמין.
22. הודעה על הזכות לקבורה בחינם אינה תלויה במשרדי קבלת קהל. משפחות הנפטרים מקבלות חוברת מידע המפרטת את סל שירותי הקבורה שהחברה נותנת ללא עלות.
23. בדוח הרכישות שהוצג לביקורת חסרות כתובות של חלק מהרוכשים, מה שאינו מאפשר לעקוב האם התעריף שנגבה הינו תקין, בשניים מהמקרים שנדגמו היו חסרות כתובות הרוכשים. הביקורת התבססה על דיווחי החברה לגבי מקום המגורים של הרוכשים.
24. יתרת קרן הפיתוח בדוח על השינויים בנכסים נטו אינה תואמת את הרכב קרן הפיתוח כפי שמוצגת בביאור 14ג לדוחות הכספיים.

מועצה דתית שדות נגב:
1. נמצא, כי המועצה אינה שומרת את חלקות הקבורה שלצד הנפטר במשך 90 יום, אלא עד 45 יום בלבד.
2. נמצא, כי במשרדי המועצה ובבתי העלמין היישוביים, לא מוצגות מפות בתי העלמין של היישובים שבתחום המועצה האזורית (מפת בית העלמין האזורי מוצגת במשרד המועצה ובבית העלמין, כנדרש).
3. נמצא, כי בשנים 2017 ו-2018 בחלק מהמקרים, המועצה לא נתנה את ההנחה הקבועה בחוק לבן הזוג המבקש להיקבר בצמוד . בשנת 2017 – מקרה אחד ובשנת 2018 שלושה מקרים.

מועצה דתית פרדסיה:
1. למועצה הדתית אין זיקה לקרקע בית העלמין, הקרקע שייכת למועצה מקומית פרדסיה על ידי הרשאה לחכירה. המועצה לא הציגה בפני הביקורת את החלטת המועצה המקומית לתת רשות שימוש למועצה הדתית.
2. גיבוי – למועצה אין סריקה של תיקי הנפטרים ושל מסמכי קבורה בחיים.
3. במועצה קיימת מפת בית עלמין משנת 2011, אך ללא סימון או רישום על גבי המפה של "מכור /שמור".
4. הביקורת מצאה כי החלקות מסומנות בקובץ word בדרך של טבלה לפי מספרי שורות ומספר חלקה. יחד עם זאת, נמצא בביקורת כי יש בקובץ word הנ"ל חלקות עליהן רשום "שמור ללא תשלום". משיחה עם יו"ר המועצה עולה כי מדובר בפעולות היסטוריות בהן לא שולם למועצה בעבור רכישת הקבר.
5. הביקורת מצאה כי המועצה לא מחייבת את המשפחה בגין קירור על אף הוראת תשלום בהתאם לתקנות שירותי הדת היהודיים (אגרות שירותים), תשע"ד-2013.
6. הביקורת מצאה  כי ביום 25/07/2018 בוצעה העברה מחשבון קרן הפיתוח לחשבון השוטף בסך של כ- 54 אלף ₪. לטענת המועצה ניתן אישור לפעולה ע"י מר יחזקאל כהן מנהל אגף בכיר לתקצוב ותכנון במשרד לשירותי דת. אולם הביקורת לא מצאה סימוכין לכך.
7. לא קיימת הקפדה על עריכת הסכמים. כך למשל, אין הסכם התקשרות בין המועצה לבין הספק למתן שירותים להובלת נפטרים ושירותי טהרה, "דרך החיים".

מועצה דתית מעלות תרשיחא:
1. נמצא, כי המועצה אינה שומרת את חלקות הקבורה שלצד הנפטרים במשך 90 יום, אלא עד 45 יום בלבד.
2. נמצא, כי במשרדי המועצה מפה ידנית של בית העלמין. מפה זו אינה מעודכנת למצב בית העלמין הנוכחי, אינה כוללת רישום של הנפטרים על המפה ואינה מוצגת לעיני הציבור. כמו כן, בבית העלמין לא מוצגת מפה של בית העלמין.
3. נמצא, כי המועצה אינה מציגה תעריפון קבורה במשרדי המועצה. נמצא, כי המועצה רושמת סכום גלובלי בקבלה כך, שלא ניתן לוודא, כי הגוף המבוקר אינו דורש כל תשלום נוסף מעבר לקבוע בחוק.
מועצה דתית קרית שמונה:
1. מפת בית העלמין אינה מוצגת במשרדי המועצה.
2. במשרדי המועצה לא מוצג מחירון חברה קדישא לרכישת חלקות קבר.
3. שלא בהתאם להנחיות, בשטח בית העלמין אין שלט המציין כי חל איסור על קבלת מתנה ממשפחות הנפטרים.
4. הודעה על הזכות לקבורה בחינם אינה תלויה במשרדי קבלת קהל.
5. מהשוואה מדגמית של כרטסות הנהלת החשבונות לדוח רכישות חלקות קבר נמצאו מספר רכישות שלא מופיעות בדוח רכישות.
6. בבית העלמין הסגור – "משמר הגבול" אין רישום מסודר של חלקות הקבר.
7. מדגימה מדגמית של ההנחות שניתנו, נמצא כי במכירה בהנחה עקב נכות, אין מסמכים המאמתים את הנכות.

מועצה דתית עכו:
1. נמצאה אי-התאמה בין סכום דמי הקבורה שהוצגו בדוחות הכספיים לשנים 2017-2018 לבין התקבולים שהתקבלו בפועל מהמוסד לביטוח לאומי, בהתאם לדוח התביעות שהוגש למוסד. בדוח הכספי לשנת 2017 ההכנסות הינן 2,357,661 ₪  ואילו בדוח התביעות ההכנסות 2,257,883 ₪. בדוח הכספי לשנת 2018 ההכנסות הינן 2,335,886 ש"ח ואילו בדוח התביעות ההכנסות 2,051,715 ₪.
2. לעיתים המועצה לא גובה תשלום מקבלני המצבות בגין הקמת המצבה ולעיתים המשפחה משלמת בגין הקמת המצבה ולא קבלן המצבות. בנוסף, אגרת הקמת מצבה נרשמה בדוח הכספי בהכנסות השוטפות ולא בקרן הפיתוח.
3. המועצה גובה עבור חלקת קבר מתושבי חו"ל 40,000 ₪ ליחיד (75,000 ₪ לזוג), בעוד עפ"י חוזר מנכ"ל ע"ח בסמכותה לגבות כ-27,000 ₪ (500% מהתעריף הקבוע בחוק כ-5,400 ₪), ובהתאם לחוזר מנכ"ל ע"ט בסמכותה לגבות 30,000 ₪.   
4. נמצא כי המועצה גבתה בשנת 2017 בהתאם לתעריפים אשר היו נהוגים בשנת 2018. המועצה גובה 5,422 ₪ לחלקת קבר בחיים בעוד התעריף בשנת 2017 היה 5,406 ₪.

מועצה דתית מטולה:
1. נמצאה אי-התאמה בין סכום דמי הקבורה שהוצג בדוח הכספי לשנת 2018 לבין התקבולים שהתקבלו בפועל מהמוסד לביטוח לאומי, בהתאם לדוח התביעות שהוגש למוסד. בדוח הכספי ההכנסות מביטוח לאומי הינן 59,902 ש"ח ואילו בדוח התביעות 53,402 ₪.
2. המועצה לא גובה תשלום מקבלני המצבות בגין הקמת המצבה, בכך נגרם למועצה הפסד כספי.
3. המועצה גובה תשלומים בהתאם לתעריפים לא מעודכנים. המועצה גובה 4,466 ₪, בעוד התעריף בשנת 2017 היה 4,492 ₪ ובשנת 2019 התעריף הינו 4,505 ₪.
4. נמצאה אי-התאמה בין הרשימות שמנהלת המועצה לרשימת הנפטרים בפועל, לדוגמא: ברשימה שניהלה המועצה לשנת 2017 מופיעים 7 נפטרים, בעוד בפועל היו 8 נפטרים. בשנת 2018 מופיע שם של נפטר משנת 2016.
5. נמצאה אי-התאמה בין יתרת חשבון הבנק של קרן פיתוח בית העלמין ליום 31.12.2018 לסעיף המזומנים בקרן הפיתוח בדוחות הכספיים המבוקרים לשנת 2018. היתרה בבנק גבוהה בכ-7 אלפי ₪ מהיתרה בדוחות הכספיים.
6. תכולת העבודה במכרז הייתה ביצוע 41 יחידות קבורה בחלקה הצפונית ו-15 יחידות קבורה בודדות במקומות שונים בבית העלמין. בפועל ביצעה המועצה 36 יחידות קבורה בחלקה הצפונית ו-30 חלקות בודדות במקומות שונים. כתוצאה מכך, שולמו לקבלן בפועל כ-201 אלפי ₪ בתוספת מע"מ, על אף שהצעתו במכרז הייתה בסך כ-170 אלפי ₪ בתוספת מע"מ.

 

       בכבוד רב

       מתן כהנא
השר לשירותי דת


העתקים:
מר שמעון מוני מעתוק,  מנכ"ל המשרד לשירותי דת
עו"ד גליה קליין, יועמ"ש המשרד לשירותי דת 
מר יצחק ישי, מנהל אגף בכיר קבורה. 
רו"ח מיכאל ג'ובני, מנהל אגף הסדרה פיקוח ובקרה

